Bygningen til Kambodsjas nasjonalbank, i gata Norodom Boulevard i Phnom Penh.
**Kambodsjas nasjonalbank** er sentralbanken i Kambodsja. Hovedkontoret ligger i Phnom Penh. Den ble etablert i 1954, etter landets uavhengighet fra Frankrike. Den er også kjent som «Den røde banken», eller «Banque Rouge».

Historie
--------

Kambodsja fikk sin uavhengighet fra Frankrike i 1953. 23. desember året etter ble sentralbanken etablert. Sentralbanken tok over trykkingen av landets nye valuta, kambodsjanske riel, for å markere avslutningen av valutafellesskapet med Vietnam og Laos. Samtidig bygde man opp et banksystem, med et samarbeid mellom offentlige og private banker. 

Fra 1964 foregikk det en nasjonalisering av sentralbanken og bankvesenet. Sentralbanken ble gjort om fra å være en halvveis uavhengig institusjon til å være en statseid bank, samtidig som mange banker ble lagt ned, mens regjeringen etablerte statseide banker som Bank of Inadanajati, Development Bank og Rural Agricultural Bank. På første halvdel av 1970-tallet snudde denne trenden igjen, og banknæringen ble liberalisert. Private banker fikk tillatelse til å drive virksomhet på linje med de offentlige bankene, regulert og under oppsyn av sentralbanken. 

Den 17. april 1975 ble imidlertid sentralbanken stengt og bygningen ble sprengt til ruiner. Banknæringen ble også ødelagt. Dette var et av Røde Khmers tiltak mot kapitalismen. Valutaen Riel ble ikke lenger gyldig. Fire år senere, 10. oktober 1979 ble sentralbanken igjen etablert, under navnet *People's Bank of Cambodia*. Denne ble bygd opp fra bunnen av, det fantes ingen ting fra den foregående sentralbanken å gjenbruke – hverken penger, dokumenter eller personell med erfaring. Hans Eksellense Chea Chanto stod sentralt i etableringen av den nye sentralbanken. Siden de gamle lokalene var ødelagte etablerte de seg i den øverste etasjen av forretningsbanken Khmer Bank. 20. mars 1980 kunne sentralbanken også gjeninnføre Riel som valuta. Gjennom 1980-tallet hadde Kambodsja et mono-banksystem, der sentralbanken i tillegg til å være landets pengepolitiske myndigheter og statskasse, fungerte som bank for folket. Siden 1989 har den også bygd opp flere regionale, spesialiserte kontorer, som tidligere har vært selvstyrt, men som nå styres av sentralbanken. 

Den 30. januar 1992 vedtok nasjonalforsamlingen i Kambodsja en lov om endring av sentralbankens navn og oppgaver, der navnet ble endret fra *People's Bank of Kampuchea* til *National Bank of Cambodia*. 

Den ødelagte bygningen ble gjenoppbygd i 1990, og pusset opp i 2003.

Målsetting og oppgaver
----------------------

Sentralbanken har følgende oppgaver:

1. Bestemme pengepolitiske mål, etter konsultasjon med regjeringen
2. Formulere, implementere og overvåke penge- og valutapolitikken som er definert for å nå de fastsatte målene
3. Gjennomføre regelmessige økonomiske analyser, og publisere resultatene fra disse, samt foreslå tiltak overfor regjeringen
4. Lisensiere, regulere og overvåke banker og finansinstitusjoner, samt revisorer og bobestyrere
5. Overvåke landets betalingssystem, og forbedre betalingssystemet mellom bankene
6. Utstede landets valuta
7. Representere landet ved å utføre transaksjoner knyttet til landets deltakelse i internasjonale institusjoner
8. Etablere landets betalingsbalanse
9. Delta i styringen av landets utenlandsgjeld og -fordringer
10. Delta i otformingen og overvåkningen av penge- og finansmarkedene
11. Lisensiere, regulere og overvåke alle aktører innen verdipapir- og valutamarkedet, samt markedet for edelstener og edle metaller
12. Sette rentenivået

Sentralbanksjef
---------------

Per august 2018 var Chea Chanto sentralbanksjef. Visesentralbanksjef var Neav Chanthana.

Se også
-------

* Liste over verdens sentralbanker

Referanser
----------

1. ↑  Kambodsjas sentralbank – *General Functions and Duties of National Bank of Cambodia* Arkivert 15. januar 2010 hos Wayback Machine.
2. ↑  Kambodsjas nasjonalbank - *Board of Directors* Arkivert 14. mai 2014 hos Wayback Machine. besøkt 5. august 2018.

Eksterne lenker
---------------

* Offisielt nettsted Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** LCCN **·** ISNI **·** BNF **·** BNF (data) **·** SUDOC
 |